skruestik
Skruestik, opspændingsværktøj bestående af en løs kæbe, som kan spændes mod en fast kæbe vha. en gevindspindel (skrue). Skruestikken fastspændes på et arbejdsbord eller på en bearbejdningsmaskine, fx en fræser, hvor den anvendes ved fx filearbejde, pladebukning og gevindskæring. Almindeligst er parallelskruestikken, hvor kæberne er anbragt parallelt i forhold til hinanden. Kæberne udføres med profilerede, udskiftelige stålbakker; ved opspænding af sårbare overflader anvendes løse hjælpebakker af kunststof eller blødt metal.